《探芳信 寒虫》
清代·庄盘珠

晚雨歇。听断续虫鸣，声连堕叶。恰豆棚才作，墙根又相接。

柔肠量尔能多曲，有这些愁说。絮叨叨、惨惨悽悽，悲悲切切。

长夜转幽咽。经千遍浓霜，百回凉月。数尽残更，挨过菊花节。

寒蝉冷蝶都仙去，抵得昆明劫。剩秋心不死，哀吟欲绝。

作者简介：庄盘珠，字莲佩，阳湖人。举人吴轼室。有《紫薇轩集》。